**יותם זמרי** (נולד ב-12 באוגוסט 1982) הוא סאטיריקן, פובליציסט, רעיונאי ושדרן רדיו ישראלי. בכתיבתו מביע זמרי דעות ימניות לצד הומור העוסק הן באקטואליה והן בחיי הנישואין וההורות. דבריו זוכים לאזכורים בתקשורת, ובמהלך מבצע שובו אחים גברה הפופולריות שהוא זוכה לה, והוא קיבל במה גם בכלי תקשורת ממוסדים כגון רדיו גלי ישראל "מקור ראשון" וגלי צה"ל. כיום פאנליסט קבוע בתוכנית הפטריוטים של עכשיו 14 בהגשת ינון מגל, ומגיש תכנית מדי יום בשם "פתחי וזמרי בעם" ברדיו גלי ישראל.

קורות חייו
----------

נולד וגדל בעפולה, לשרי שעבדה בתחום הביטוח ולאחאב שעבד כבנקאי. בנו של שמואל זמרי, שעלה ארצה בשנת 1947 מהעיירה סקרנביץ' שבפולין, איש פלמ"ח ומפא"י, ממקימי מושב היוגב שבעמק יזרעאל. ליותם שני אחים. אחיו הוא עומר זמרי, שחקן, כוריאוגרף, במאי ומורה לתיאטרון ותנועה. 

יותם למד בתיכון אורט עפולה והשלים לימודי תעודת הנדסאי אלקטרוניקה. את שירותו הצבאי עשה כהנדסאי בחיל האוויר, שם גם הכיר את אשתו.

למד פרסום בהבצפר - בית הספר של חברות הפרסום והדיגיטל. לאחר סיום הלימודים, החל לעבוד במשרד הפרסום הדיגיטלי I&M אינטראקטיב. במאי 2014, הצטרף כקופירייטר של משרד הפרסום ענבר מרחב ניסן G, אותו עזב באפריל 2017.

### כתיבה ופעילות ברשת

לזמרי יש למעלה מ-100 אלף עוקבים בטוויטר ומעל ל־85 אלף עוקבים בפייסבוק, הוא מרבה לפרסם סטטוסים הומוריסטיים (רבים מהם על חיי הנישואין ואשתו חובבת השופינג), ואחרי שנולדו ילדיו, גם על הורות וגידול ילדים. בנו הראשון מכונה בכתיבתו "העולל" וזוג התאומים שנולדו לו ב-2017 מכונים "זאטוט" ו"זאטוטית".

זמרי אוהד את קבוצת הכדורגל מכבי חיפה וכותב הרבה גם עליה, בעיקר אחרי משחקים.

לצד ההומור כותב זמרי סטטוסים ביקורתיים על התקשורת (בעיקר על "הארץ", חדשות 12, "ידיעות אחרונות" ו-"ynet") ועל השמאל בנושא הסכסוך הישראלי-פלסטיני. הוא מרבה לבקר את ההטיה הקיימת לתפיסתו באולפן שישי של חדשות 12 ובמיוחד את הפרשנים אמנון אברמוביץ' וערד ניר. הוא מרבה לבקר גם את ערוץ 13 ואת ליאור שליין.

מדי מוצאי שבת כותב זמרי פוסט ארוך במיוחד תחת הכותרת "ידידיי שומרי השבת, להלן סיכום של כל מה שהפסדתם" ובו הוא מסכם את אירועי השבת, בעיקר הפוליטיים שבהם, ואת תוכניות האקטואליה, עם מבט ביקורתי מזווית אישית והומוריסטית.

היה ממארגני קמפיין הרשת נגד הענקת פרס טוליפ ההולנדי ל"בצלם" ויחד עם "ישראל שלי" ופעילים ישראלים נוספים עודד הצבעה בתחרות לארגוני זכויות אדם אחרים. בסופו של דבר, "בצלם" נדחק מהמקום הראשון למקום הרביעי, מחוץ לשלישיית הגמר, ולא זכה בפרס.

בינואר 2022 פורסם כי נבחר במקום השביעי בקטגוריית אנשי השנה בטוויטר ישראל לשנת 2021.

### פעילות ברדיו

החל מחודש יוני 2016, זמרי מגיש יחד עם נועם פתחי את התוכנית "פתחי וזמרי בעם", תוכנית רדיו יומית ברדיו גלי ישראל ורדיו דרום. זמרי מגדיר את התוכנית כ"פאנטואליה" - שילוב של Fun (כיף, בידור) ואקטואליה.
באוקטובר 2018 זכתה התוכנית בפרס אגודת העיתונאים לתוכנית מלל ברדיו.
לפי הודעת השופטים: "יותם זמרי ונועם פתחי מגישים תוכנית בגובה העיניים, המשקפת מזווית ראייתם את המתרחש בזירה הדיגיטלית, כיכר העיר של ימינו. פתחי וזמרי מובילים סגנון תקשורתי השונה מהמקובל בתקשורת המסורתית – בלי כפפות ובלי פוליטיקלי קורקט. לתוכנית מאות אלפי עוקבים שהפכו למאזינים פעילים, מגיבים, משתפים ומדברים".

זמרי חבר ב"זובור", פאנל סטנדאפיסטים הכולל גם את יאיר אורבך, אורי מלמד, אמיר מויאל ואור רייכרט, המשמש כמנחה.

### פעילות בטלוויזיה

זמרי משתתף ככותב וחבר פאנל מאז שנת 2017 בתוכנית הסאטירה, "עד כאן!", בתאגיד השידור הישראלי "כאן 11".

בשנת 2018, הצטרף לפאנל הפטריוטים והחל משנת 2020, זמרי משמש מדי פעם כמנחה התוכנית.

### חייו הפרטיים

מתגורר ברמת גן, נשוי לד"ר שירן זמרי, חוקרת מדעי המוח ומחלת הALS, ואב לשלושה.

קישורים חיצוניים
----------------

ויקישיתוף מדיה וקבצים בנושא **יותם זמרי** בוויקישיתוף
* יותם זמרי, במסד הנתונים הקולנועיים IMDb (באנגלית)
* יותם זמרי, ברשת החברתית פייסבוק

* יותם זמרי, ברשת החברתית אקס (טוויטר)
* הטורים של זמרי ב-nrg
* גיבורי רשת - יותם זמרי, ערוץ היוטיוב הרשמי של הטלוויזיה החינוכית
* יש ימנים מצחיקים, כנגד כל הסיכויים, מקור ראשון, 28 ביוני 2014
* הקרבות בין הימין והשמאל ברשתות החברתיות: כך זה נראה מבפנים, במקור ממעריב "הפוסט" בתאריך 18 ביוני 2014, בארכיון האינטרנט
* הימנים באים: יותם זמרי מבטיח להציב אלטרנטיבה להומור השמאלני, באתר ‏מאקו‏, 25 בינואר 2015
* עבודות של זמרי כקופירייטר, באתר "מזבלה"
* שיחת היום: פתחי וזמרי בעם, באתר רשת מדיה, 2016
* אתר למנויים בלבד איתי שטרן, התשובה הסאטירית מימין: להפסיק להיעלב ולהתחיל להעליב, באתר הארץ, 4 בדצמבר 2017
* רבקי גולדפינגר, עניין אישי והפעם עם יותם זמרי, בעיתון בשבע

הערות שוליים
------------

1. ↑  יותם זמרי, פספסתי את סיפורו של סבי, מאז אני אוסף אחרים, באתר nrg‏, 16 באפריל 2015
2. ↑  יאיר מור, ‏הימין "השתלט" על קמפיין הפייסבוק של "בצלם", באתר ‏מאקו‏, 10 בספטמבר 2015
3. ↑  שלמה פיוטרקובסקי, הצלחה למאבק הרשת נגד "בצלם", באתר ערוץ 7, 17 בספטמבר 2015.
4. ↑  יותם זמרי, אנשי השנה טוויטר ישראל, באתר , ‏6/01/22
5. ↑  פרס תכנית הרדיו הטובה ל'פתחי וזמרי בעם", באתר "סרוגים", 28 באוקטובר 2018.
6. ↑  אתר למנויים בלבד יואל צפריר, הכוח הנשי במאבק במחלות הנוירו-דגנרטיביות, באתר TheMarker‏, 5 באוקטובר 2020

|  |
| --- |
| תוכניות | ישראל הבוקר • האולפן הפתוח • ריקלין ושות • מהדורת החדשות המרכזית של עכשיו 14 • הפטריוטים • שבע • כלכלי בלילה • פָתְחִי את שַׁי |
| סגל | נועם אמיר • עקיבא ביגמן • הלל ביטון רוזן • שרה ב"ק • שי גולדן • בועז גולן • שרון גל • נוה דרומי • יותם זמרי • יערה זרד • מגי טביבי • נתי לנגרמן • ינון מגל • אראל סג"ל • גיל ססובר • איתמר פליישמן • מוטי קסטל • שמעון ריקלין • ליטל שמש • ברוך ידיד • תמיר מורג • דני רופ • אריאל עידן • גלעד צוויק • יהונתן וייס • שלו כחלון • שגיא אלמוג כהן • דור אזרד • מורן סקיטל • אליה פרג'ון • אדיר לחקים • טל היינריך • עתי שלו • רונה לוי • דרור בלאזדה • יעקב ברדוגו • ליאור סודרי • שיראל ללום נהיר |